कोटा। कोटा में खुलने वाले भारतीय सूचना प्रौद्योगिकी संस्थान (ट्रिपल आईटी) का पहला बैच इसी शैक्षणिक सत्र 2013-14 से मेंटर संस्थान एमएनआईटी, जयपुर में शुरू किया जाएगा। इसमें कंप्यूटर साइंस ब्रांच की 30 सीटों पर एडमिशन दिए जाएंगे। 6 जून को ट्रिपल आईटी गवर्निग काउंसिल की जयपुर में हुई बैठक में यह निर्णय लिया गया।
प्रमुख शासन सचिव तकनीकी शिक्षा राजीव स्वरूप ने बताया कि नॉन प्रोफिट पीपीपी मोड में सबसे पहले शुरू होने वाला यह पहला नेशनल इंस्टीट्यूट है। उन्होंने बताया कि कोटा में रानपुर में चिन्हित जमीन पर स्थायी कैंपस का निर्माण करने के लिए सीपीडब्ल्यूडी को जिम्मेदारी सौंपी गई है। मुख्यमंत्री इसी माह इसका शिलान्यास कर सकते हैं। इसके बाद जुलाई से इसकी बाउंड्री वाल का काम शुरू कर दिया जाएगा। इसके निर्माण पर 128 करोड़ रुपए लागत आएगी जिसमें 64 करोड़ केंद्र सरकार, 45 करोड़ राज्य सरकार व 19.2 करोड़ रुपए चारों पार्टनर देंगे।
एमएचआरडी की अतिरिक्त सचिव अमिता शर्मा ने बताया कि ट्रिपल आईटी, कोटा का नाम जेईई-मेन की काउंसलिंग सूची में शामिल कर लिया गया है। बैठक में राज्य के मुख्य सचिव सीके मैथ्यू, चारों इंडस्ट्री पार्टनर, एमएनआईटी के निदेशक, आरटीयू के कुलपति प्रो.आरपी यादव सहित अन्य सदस्य मौजूद रहे।
नया सिलेबस बनेगा
एमएनआईटी, जयपुर के निदेशक प्रो.आईके भट्ट ने बताया कि ट्रिपल आईटी के कंप्यूटर साइंस कोर्स का सिलेबस बनाने के लिए एक स्कीम बनाई गई है। चारों इंडस्ट्री पार्टनर से एप्रूवल लेकर इंडस्ट्री की जरूरत के अनुसार नया सिलेबस तैयार किया जाएगा।
राज्य के छात्रों को यह फायदा
जेईई-मेन के रिजल्ट में अच्छी रैंक लाने वाले राज्य के छात्रों को स्टेट रैंक के आधार पर एमएनआईटी, जयपुर के अलावा नेशनल लेवल के संस्थान ट्रिपल आईटी के पहले बैच में एडमिशन लेने का मौका भी मिलेगा। संस्थान का नाम जेईई-मेन की काउंसलिंग सूची में शामिल कर लिया गया है। 7 जुलाई को जेईई-मेन का रिजल्ट घोषित होने के बाद जुलाई-अगस्त में प्रवेश प्रक्रिया शुरू हो जाएगी।
hin_Deva hin_Deva bho_Deva hin_Deva hin_Deva hin_Deva hin_Deva